《慧日致爽轩》
宋代·释居简

襟怀净无尘，太山岩岩秋。心声响虚籁，何俟西山幽。

悠然一段清，可就不可致。苟非可人就，未必蒙倒屣。

吾家短髯翁，吴霜诧新茁。因依眉睫间，凛凛可濯热。

钩帘事晚眺，层翠出林杪。一笑自点头，万象同飕飗。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。